Han er Europas heteste – og alle målene er «like»
Avslutningene er like kontante som navnet. Sjekk videoen over. I øyeblikket er nederlenderen den heteste spilleren i Europa. Bas Dost står med 15 mål på de 13 siste kampene. I 2015 har han 13 scoringer på åtte kamper totalt, 11 på seks i Bundesliga. I helgen ble det to nye mål da Werder Bremen ble slått 5 – 3 på bortebane. Bare Lionel Messi har scoret flere i en stor liga i dette kalenderåret, men han har også spilt flere kamper – og at Messi herjer er blitt en selvfølge. Bas Dosts suksess er ingen selvfølge. Han er 25 år, 1,96 høy, står uten A-landskamper og har først fått sitt gjennombrudd på den største fotballscenen den siste måneden. Etter to mål mot Bayern München 30. januar har Bas Dost vært bortimot ustoppelig. Han åpnet i toppseriesammenheng i Heracles i hjemlandet (08-10), før turen gikk til Heerenveen, der meget sterke 38 mål på 39 kamper i 11/12-sesongen la grunnlaget for det neste steget. Flere Premier League-klubber, som West Ham og Aston Villa, var etter ham. Dost valgte imidlertid Wolfsburg og Bundesliga. Pris: Rundt 60 millioner kroner. Det gikk under middels. I to og et halvt år så han ut som et skadeplaget bomkjøp. Bas Dost sto med 12 mål på de 43 første seriekampene. Denne sesongen hadde han mest sittet på benken, bare vært innpå to ganger, i til sammen 14 minutter, da Wolfsburg møtte Hannover borte 6. desember. Da lot trener Dieter Hecking ham få hele 24 minutter. Det har han ikke angret på. Dost trengte bare to minutter før han nikket inn sitt første seriemål for sesongen, og etter det har han ikke sett seg tilbake.Tre måneder senere står han med 13 seriemål på 819 minutter, som i snitt gir scoring hvert 63. minutt. Med det er Bas Dost foreløpig på skjema til å bli den mest effektive spissen i Bundesliga-historien. Rekorden blir imidlertid tøff å slå; Bayern-reserven Claudio Pizarro scoret hvert 68. minutt i forrige sesong (ti mål på 684 minutter). Dost er kanskje den viktigste grunnen til Wolfsburgs fantastiske oppsving, 11 strake seriekamper uten tap, fire seire på rad, annenplass og tilsynelatende sikker Champions League-plass, en eventyrlig 4 – 1-smadring av Bayern München (Dost scoret de to første) og avansement til 8-delsfinalen i Europa League etter 2 – 0 over Sporting sammenlagt (Dost scoret begge). – Det skjer noen ganger, ballen ser alltid ut til å komme der du løper. Det er et kvalitetstegn, men det handler også om flaks, uttalte Dost etter sine to mål mot Hertha Berlin og Per Ciljan Skjelbred.Bas Dost løper riktig så mange ganger at dette handler om mer teft enn flaks, noe kjennetegnet på målene også tilsier: Han scorer med den første berøringen. Han dribler ikke, demper sjelden og jåler seg aldri til med en ekstra finte. Han er bare en klassisk, smart målmaskin som plasserer seg riktig. Og da smeller det med en gang. Alle seriemålene har vært «like», Dost har brukt ett touch 13 ganger: Ni mål med høyre bein, ett med venstre og tre med hodet. De aller fleste enkle, distinkte avslutninger inne i «boksen», med to unntak: En utrolig lekker ytterside-styring etter et Kevin de Bruyne-innlegg mot Leverkusen, og den nydelige, om enn noe heldige, halv-volleyen fra 16 meter i krysset mot Bayern. Av de to målene mot Sporting i Europa League, brukte han en ekstra berøring foran det første. Så gjenstår det å se om han kan fortsette i samme spor, eller om dette bare er noen elleville uker som går over. Plutselig kommer spørsmålet om Wolfsburg klarer å holde på Bas Dost. Men dette er en pengesterk klubb, og så lenge Wolfsburg kjører på i samme offensive stil er dette en klubb som trolig passer ham perfekt. 53 mål på 23 seriekamper vitner om et meget fremoverrettet lag der Bas Dost har alle muligheter til å lykkes. For en slik spillertype kan den største utfordringen være å komme til sjanser. Gjør han det, blir det svært ofte mål, selv om det ingen kan forlange at han skal opprettholde det utrolige målsnittet.Hva med landslaget? Bas Dost ble hentet inn av Louis van Gaal til en privatkamp mot Belgia i 2012, men ble sittende på benken. Nå er håpet at Guus Hiddink gir ham sjansen, hjemme mot Tyrkia 28. mars. – Det er en drøm, men ikke det jeg tenker på akkurat nå, sier Dost til tysk presse. Nederland har hatt en svak start på EM-kvalet, med to seire og to tap på sine fire første kamper, og tredjeplass bak Tsjekkia og Island i gruppen. Med spisser som Robin van Persie og Klaas-Jan Huntelaar har konkurransen vært sterk for Bas Dost. Men han ligger brukbart an dersom Hiddink velger den som er i best form.
Han kom omtrent fra ingenting. Nå er Bas Dost (25) blitt alt for Bundesliga-toer Wolfsburg.